Virallinen lehti nro C 117 , 16/04/1998 s. 0163



KIRJALLINEN KYSYMYS E-3206/97 komissiolle esittäjä(t): Freddy Blak (PSE) (16. lokakuuta 1997) Aihe: Kidutuksen uhrien kuntouttamisen tukeminen Voiko komissio vahvistaa, että kidutuksen uhrien kuntouttamiseen tarkoitetun tuen maksamisessa on ilmennyt viivytyksiä, vaikka Euroopan parlamentti on vuodelle 1997 luodulla erityisellä budjettikohdalla B7-7070 huolehtinut siitä, että nimenomaan tähän tarkoitukseen varataan 6 miljoonaa ecua? Voiko komissio ilmoittaa, miten monet kyseisestä budjettikohdasta tukea saamaan oikeutetut tahot ovat todellisuudessa saaneet tukea vuonna 1997, ja voiko komissio selittää, miksi jotkut tukeen oikeutetut tahot eivät vieläkään ole saaneet varoja kuluvana vuonna? Onko komissio tietoinen siitä, että hakemusten käsittelyn keskimääräinen kesto on pidentynyt 3 kuukaudesta (vuonna 1994) 8 kuukauteen (vuonna 1996) ja että se on vaarassa pidentyä jopa 10 kuukauteen? Mitä komissio aikoo tehdä ratkaistakseen edellä esitetyt ongelmat, ja miten aiotaan välttää vastaavan tilanteen toistuminen vuonna 1998? Komission jäsenen Hans Van den Broekin komission puolesta antama vastaus (17. marraskuuta 1997) 1. Komissio voi vahvistaa, lisätäkseen parlamentin toivomusten mukaisesti avoimuutta apurahaohjelmiensa hallinnoinnissa, että kidutuksen uhrien kuntouttamista tarjoaville järjestöille tarkoitettujen avustusten maksamisessa on ilmennyt viivästyksiä. 2. Vuonna 1997 tehtiin 33 sopimusta ja valtaosassa tapauksista ensimmäinen maksuerä on jo annettu tai siitä on tehty määräys. Ennen vuoden 1997 loppua on tarkoitus tehdä vielä 20 sopimusta. Viivästykset johtuvat jäljempänä mainituista uudelleenjärjestelyistä. 3. Komissio on tietoinen siitä, että hakemusten käsittelyn keskimääräinen kesto on pidentynyt huomattavasti vuodesta 1994 lähtien. 4. Komissio on aloittanut tukea saavien järjestöjen perusteellisen tarkastelun. Tähän asti kidutuksen uhreja auttaville järjestöille annettavaa tukea on käsitelty hanketukena ja se on SEM 2000-ohjelman mukaisesti valvonnan alaisena. Heti kun tuille tarkoitetut tarkistetut suuntaviivat on hyväksytty, pyritään mahdollistamaan se, että kidutuksen uhreille tarkoitetun tuen hallinnoissa voidaan noudattaa niitä suuntaviivoja, jotka mahdollistavat nopeamman ja tarkoituksenmukaisemman avun kuin mikä on tällä hetkellä mahdollista. Yleisenä sääntönä komissio on ottanut tavoitteekseen sen, että maksutoimet pitäisi pystyä suorittamaan 60 päivässä ((SEK (91) 1172, SEK (95) 1122, SEK (96) 564. )). Selvitäkseen tapauksista, joissa maksua ei ole varotoimenpiteistä huolimatta suoritettu 60 päivän määräajassa, komissio päätti kesäkuussa 1997 muuttaa sopimuksia koskevaa politiikkaansa niin, että lokakuun 1. päivästä 1997 lähtien velkojilla on oikeus korkoihin, jos maksut ovat myöhässä ((SEK (97) 1205. )). Tätä korkojen maksua koskevaa päätöstä ei sovelleta virkamiehiin, julkisiin viranomaisiin tai suoriin tukiin. Se kattaa kuitenkin apurahat ja rahalliset avustukset silloin kun edunsaajalle on asetettu erillinen velvoite, kuten velvoite antaa selvitys todisteeksi siitä, että varat on käytetty sopimuksessa mainittuihin tavoitteisiin. Pitkällä tähtäimellä komissio tutkii mahdollisuutta laajentaa korkojärjestelmän soveltamista muille aloille varainhoitoasetusta muuttamalla.